Lodumka
Lodumka (arī Ladanka, Laudonka, Ludumka, Ludunka, Ļudonka, augštecē — Ludanka; krievu: Лудонка, Ludonka) ir Kūkovas kreisā krasta pieteka Latvijā un Krievijā. Sākas no grāvju sistēmas austrumos no Šķilbēnu pagasta Dagunovas ciema uz Šķilbēnu un Medņevas pagastu robežas. Tek galvenokārt ziemeļaustrumu virzienā. 8 km garumā Latvijas un Krievijas robežupe. Ietek Kūkovā pie Hvorostovas ciema bijušā Purvmalas pagasta teritorijā Krievijā. Lodumkai ir 12 īsas pietekas ar kopgarumu 19 km. Apdzīvotās vietas upes krastos Latvijā: Šķilbēnu pagasta Dagunova, Medņevas pagasta Dagunova, Rogovski, Vientuļi. Šķērso valsts autoceļus: P45 (Viļaka—Kārsava), P35 (Gulbene—Balvi—Viļaka—Krievijas robeža (Vientuļi)).